L’alumnat de 1r de Batxiller de l’IES Vicent Andrés Estellés gaudeix d’un matí de dansa
2025-07-24

L’inici de les classes després de les vacances nadalenques no ha pogut ser més cultural per a l’IES Vicent Andrés Estellés de Burjassot. L’alumnat de 1r de Batxiller ha tingut l’oportunitat de visitar l’Espai La Granja de Burjassot, antic Centre Coreogràfic, convidats per l’Institut Valencià de Cultura, per a veure una obra de Noelia Liñana.

Els alumnes van acudir a l’assaig general de l’obra de dansa contemporània “Més a prop”, una proposta escènica de la coreògrafa Noelia Liñana que tracta d’acostar la dansa al públic jove per a aproximar-lo al coneixement d’aquest llenguatge universal del cos.

El centre burjassoter va estar convidat per l’Institut Valencià de Cultura, “gràcies al qual estem desenvolupant un projecte de Dansa amb els coreògrafs Ramón Baeza i Idoya Rossi en l’institut”, tal com han assenyalat fonts de l’IES Vicent Andrés Estellés.